
Om forfatteren

Rachel Reid er den bestselgende forfatteren bak hockeyromance-serien Game Changers. Hun bor i Nova Scotia i Canada. Hun har alltid bodd der, og det ser ut til at hun sannsynligvis alltid kommer til å gjøre det. Hun har to kjedelige universitetsgrader og to interessante barn.

Om boken

Oppfølgeren alle har ventet på!

Så lenge har Shane Hollander og Ilya Rozanov vært et par. Så lenge har de holdt forholdet sitt hemmelig. For venner, for familie — og for ligaen. Hvis Shane skal bli værende på toppen, må det han og Ilya deler forbli skjult. Han elsker Ilya, men hva om det å stå fram offentlig ødelegger alt?

Ilya er lei av hemmeligheter. Shane har blitt så flink til å skjule følelsene sine at Ilya av og til tviler på om de i det hele tatt finnes. Nærheten, intimiteten — til og med risikoen som følger med å være åpne om forholdet sitt … Ilya vil ha alt.

Det er på tide for dem å bestemme seg for hva som er viktigst — hockey eller kjærlighet. Det er på tide å ta et valg.

THE LONG GAME er sjette bok i Rachel Reids internasjonalt bestselgende Game Changers-serie, som har nådd nye høyder gjennom tv-serien Heated Rivalry.


Materialet er vernet etter åndsverkloven.

Kopiering og tilgjengeliggjøring er ikke tillatt uten samtykke fra rettighetshaverne, avtale med Kopinor (www.kopinor.no) eller annen forvaltningsorganisasjon, eller hjemmel i lov.

Forbudet gjelder også trening av, og annen bruk av materialet i, kunstig intelligens, og innebærer et uttrykkelig forbehold mot tekst- og datautvinning etter digitalmarkedsdirektivet artikkel 4.

Denne boken er til fans av Shane og Ilya.

Takk for at dere fikk dette til å skje.


Kapittel én

Juli

Shane hadde aldri ønsket seg noe så sterkt i hele sitt liv. Målet hans lå rett foran ham, og ingenting skulle hindre ham i å nå det.

«Særlig, Hollander», ropte en hes stemme bak ham.

Selv om det kjentes ut som hjertet skulle hoppe ut av brystet, pustet og peste og presset Shane seg hardere. Han nektet å gi seg. Lyden av joggeskoene mot stien og hans egne hjerteslag overdøvet nesten latteren bak ham. Shane prøvde å overhøre alt det, og rettet blikket mot enden av stien like foran dem.

Plutselig var Ilya rett ved siden av ham, gjennomvåt av svette og med T-skjorten sammenkrøllet i den ene hånden. Ilya blunket til ham før han suste forbi som en tegneseriefigur. Shane gryntet frustrert og prøvde å ta ham igjen, men Ilyas lange bein og tilsynelatende overmenneskelige utholdenhet gjorde det umulig.

Ilya kom først frem til enden av stien og strakte armene i været. Så falt han sammen på en gressflekk ved den lille parkeringsplassen.

Shane snublet bort til ham mens han peste og bannet. Han la hendene på knærne og ventet på at det skulle slutte å gjøre vondt å puste.

«Faen», peste han, «ta deg.»

Ilya veltet seg over på ryggen og ristet av latter. Han tørket seg i pannen med den fuktige skjorten han hadde i hånden. «Jeg lot deg nesten vinne.»

«Du lyver.»

«Utsikten var ikke så verst. Bakfra. Nesten verdt å bli der.»

Shane forsto ikke hvordan kjæresten hans klarte å snakke i hele setninger. «Hold kjeft.»

«Jeg liker den lille shortsen.»

Shane lo, men det hørtes mer ut som et damptog som tøffet. «Takk.»

Ilya heiste seg opp og støttet seg på albuene. Han lukket øynene og lente hodet bakover mens han beveget det forsiktig fra side til side. Håret hans var klissvått, krøllene klistret seg til ansiktet og nakken, og brystkassen glinset av svette. Krusifikset han alltid gikk med rundt halsen, hvilte mot skulderen hans.

Shane sank ned på kne. «Jeg liker ikke at du klarer å løpe fra meg på den måten. Jeg skjønner det ikke.»

Ilya åpnet det ene øyet. «Kanskje du burde spise karbohydrater.»

«Jeg spiser sunne karbohydrater.»

«Du spiser ingenting.»

«Du røyker.»

«Nesten aldri.»

«Du tok deg en røyk i går kveld.»

«Hvordan vet du det?»

«Jeg har da nese.»

Ilya dultet Shane lett på nesetippen. «En søt en.»

Shane prøvde å se strengt på ham, men klarte det ikke lenge. Ikke når Ilya smilte til ham på den måten. I stedet rettet han forsiktig på Ilyas krusifiks og flyttet det så det lå midt på brystet hans.

«Så du liker shortsen, hva?» Den var en kortere modell enn basketshortsen han vanligvis trente i. Noe nytt Shane prøvde ut. Håret hans var også lengre enn det noen gang hadde vært. Han lot det vokse under sluttspillet, og Ilya hadde protestert da Shane sa noe om at det var på tide å klippe det. Derimot lot han Shane barbere bort det stygge, flekkete sluttspillskjegget sitt.

Ilya lot en finger gli langs kanten på det ene shortsbeinet der stoffet strammet rundt låret til Shane. «Jeg tror kuken din ville fått den til å revne hvis du ble hard.»

Oi da. Shane så seg rundt. De var de eneste på parkeringsplassen, som lå skjermet til med tette trær på alle kanter, men det var likevel et offentlig sted. «Vi trenger ikke teste det her.»

Uten forvarsel grep Ilya tak i ham og rullet dem begge rundt til Shane lå på ryggen. Ilya smilte ned mot ham.

Shane dyttet på det svette brystet hans. «Du er ekkel.»

«Vi er ekle begge to.» Ilya senket hodet og ga ham et raskt kyss.

«Nok», sa Shane, selv om det ikke hørtes ut som han mente det. «Vi burde dra hjem. Dusje.»

«Greit.» Ilya hoppet av ham, så rakte han frem hånden for å hjelpe Shane opp.

«Du er bare full av energi», mumlet Shane, tok imot hånden og lot ham hjelpe seg opp.

«Jeg vet flere måter å bruke den opp på», sa Ilya.

Gud, som Shane skulle ønske det. «Vi skal snart ha den samtalen med Farah.» Han begynte å gå mot bilen.

Ilya sukket tungt bak ham. «Hvorfor må vi ha den samtalen?»

«Fordi hun er agenten vår, og det er jobben hennes å sjekke hvordan det går med oss, liksom.»

Ilya hadde signert med Shanes agent i fjor, etter å ha skilt lag med den russiske agenten han hadde hatt siden han var tenåring. Han ville ha en kanadisk agent, og Shane kunne ikke få fullrost Farah Jalali. I tillegg til å være en fantastisk agent, hadde hun bare vært støttende da Shane fortalte henne at han var homofil for to år siden.

«Vi kunne kanskje fortalt henne det», sa Ilya.

«Fortalt henne hva da?»

«Om oss.»

«Hva? I dag? Nå?» Shane ble plutselig iskald selv om det var sommer og varmt og blodet fortsatt bruste etter løpeturen.

Ilya trakk litt på skuldrene. «Hun vet det nok allerede.»

Nødalarmen inne i Shane begynte å ule. «Hvorfor skulle hun det?»

«Vi er sammen på hytta di. Du er homofil. Jeg er kjekk.»

«Det er litt … tidlig. Vi bør snakke mer om det. Finne ut hvordan vi skal formulere det, og …»

Ilya stirret på ham med en blanding av ømhet og oppgitthet. «Det er ikke komplisert. Og hvis hun ikke støtter oss, burde hun ikke være agenten vår.»

Shane bet seg i leppen og vurderte den uomtvistelige sannheten i det. «Hun kommer til å støtte oss.»

«Jeg vet det. Så vi forteller henne det.»

De hadde dusjet sammen, og den varte lenger enn strengt tatt nødvendig. Derfor strevde Shane fortsatt med T-skjorten da FaceTime-forespørselen fra Farah lyste opp telefonen hans. Ilya var i bare undertøyet.

«Skal jeg svare?» spurte Ilya og tok opp Shanes telefon fra kommoden.

«Nei! Kle på deg!» Shane snappet telefonen til seg og svarte på anropet. Farahs ansikt fylte skjermen, like elegant som alltid.

«Hei, gutter», sa hun muntert. «Eller, hei, Shane, i hvert fall.»

«Ilya er her. Han bare …» Shane lot setningen henge i luften, for han ble plutselig distrahert av Ilyas lavtsittende shorts og bare overkropp.

«Hei, Farah», ropte Ilya.

Farah smilte. Etter hvert var hun antagelig blitt vant til å håndtere idiotiske hockeyspillere. Hun var ikke mer enn ti år eldre enn Ilya og Shane, men virket langt mer voksen enn de noen gang kom til å bli. «Hei, Ilya. Har dere en fin sommer?»

«Kjempefin. Ja», sa Shane, trolig litt for entusiastisk. Han var nervøs. Og det gikk nettopp opp for ham at de tok videosamtalen fra soverommet, noe som antagelig var litt rart. Han satt på sengekanten og holdt telefonen i øyehøyde. «Hvordan er sommeren din?»

«Travel.»

Ilya satte seg på senga mens han fortsatte å dra T-skjorten sin på plass. Farah så fra den ene til den andre og la nok merke til at de begge hadde vått hår.

Faen. Dette var latterlig.

«Før vi snakker om … andre ting», sa Shane. «Vi har noe vi vil fortelle deg.»

«Jeg er lutter øre.»

Shane møtte Ilyas blikk. Ilya la hånden på kneet til Shane og klemte det.

«Så», sa Shane sakte, «du vet at jeg er homofil.»

«Selvfølgelig. Det fortalte du meg.»

«Ja. Så saken er den …»

«Jeg er bifil», utbrøt Ilya.

Farah dro på smilebåndet. «Jeg tror jeg skjønner hvor vi skal», sa hun rolig.

Vel, nå visste de hvor lett det var å legge to og to sammen hvis noen kjente til sannheten om Ilyas seksualitet.

«Ja», sa Shane. «Jeg tror nok du gjør det.»

«Vi er sammen», sa Ilya, i tilfelle hun ikke gjorde det.

«Beklager», sa Shane. «Jeg vet at dette kan bli vanskelig for deg.»

«Ikke be om unnskyldning. Jeg er utrolig glad i dere, og jeg er glad på deres vegne.» Hun lo. «Kan ikke si at jeg så for meg dette da jeg våknet i morges. Kan jeg spørre hvor lenge dere har vært sammen?»

Shane og Ilya smilte til hverandre, og Ilya sa: «Lenge. I årevis.»

«Så det er ikke helt nytt», sa Farah. Shane trodde nok hun sa det mer til seg selv enn til dem. «Ikke for å stille dumme spørsmål, men er det alvorlig?»

«Veldig», sa Ilya. Shanes hjerte gjorde et byks, slik det alltid gjorde når Ilya sa tydelig ifra hvor mye Shane betydde for ham.

«Vil dere fortelle folk om det?» spurte Farah.

«Nei», skyndte Shane seg å si, samtidig som Ilya sa: «Ikke ennå.»

«Vi ville bare at du skulle vite det», forklarte Shane. «Det er ikke mange som gjør det, men vi syntes at du burde det.»

Farah nikket. «Jeg støtter dere. Uansett hva dere trenger. Det finnes åpenbart ingen presedens for at NHL-rivaler er romantisk involvert, så vi er i ukjent farvann her. Men det blir i hvert fall ikke kjedelig!»

«Jeg hadde ikke hatt noe imot kjedelig», mumlet Shane.

«Shane elsker kjedelig», sa Ilya.

Farah lo. «Så bra, for jeg har en hel liste med kjedelige ting å gå gjennom med dere.»

De snakket om mulige sponsoravtaler, om når dokumentaren ESPN hadde lagd om rivaliseringen deres skulle sendes, om at Shanes kontrakt gikk ut etter neste sesong og om hockeyleirene som skulle starte uken etter. Ingenting av det var kjedelig, slik Shane så det.

«Jeg gleder meg til å se dokumentaren», sa Farah. «Den de lagde om Scott Hunter var fantastisk.»

«Har ikke sett den», sa Ilya tørt.

«Jeg går ut fra at de ikke helt fikk med seg den virkelige historien om dere.»

Nei. Både Ilya og Shane hadde vært svært forsiktige med å ikke røpe det. Ikke at de hadde vært særlig involvert i dokumentaren. De stilte opp til intervju hver for seg og holdt ut med at filmcrewet fulgte dem noen dager i sesongen før – hver for seg der også. Så vidt Shane visste, kom dokumentaren stort sett til å bestå av eksisterende kampopptak og intervjuer med andre.

Så snart samtalen med Farah var ferdig, presset Ilya Shane ned på senga, holdt håndleddene hans og kysset ham så han mistet pusten.

«Det gikk greit», sa Shane mellom kyssene.

«Var kjempebra. Jeg sa jo det.»

Shane elsket Ilya så høyt at det av og til gjorde fysisk vondt å holde det inne. Han hadde ikke lyst til å være et skeivt ikon eller forholde seg til oppmerksomheten de kom til å få fra hockeyverdenen på godt og vondt, hvis de noen gang avslørte forholdet sitt. Men han skulle ønske at han kunne elske Ilya åpent, uten å måtte forholde seg til noen av de tingene.

Kanskje en dag. Etter at de begge hadde lagt opp. Shane kjente noen pensjonerte NHL-stjerner, og de kunne lett trekke seg tilbake hvis de ville. Noen ganger skjedde det selv om de ikke ville det også. Etter hvert sluttet verden bare å bry seg om dem.

For øyeblikket var både Shane og Ilya tjueni år og på høyden av karrieren. Shane hadde nettopp ledet laget sitt til en tredje Stanley Cup-seier, og selv om Ilya var kaptein for et mye dårligere lag, leverte han fortsatt imponerende tall i Ottawa. Begge var superstjerner, og begge hadde mye hockey igjen i seg. Shane planla å spille i minst ti år til, og han trodde at Ilya kom til å gjøre det samme.

Noe som trolig innebar ytterligere ti år i skjul. Men Shane ville gjøre det. Han ville gjøre hva som helst for Ilya. En gang hadde han fortalt ham at han var villig til å tenke langsiktig om forholdet deres, og han mente det.

«Hvorfor blir du trist?» spurte Ilya.

Shane blunket til ham. «Unnskyld. Ingenting.» Han kysset ham fort. «Jeg elsker deg.»

Ilya ga ham et av sine skjeve, sexy smil. «Selvfølgelig. Hvorfor skulle du ikke det?»


Kapittel to

Ilya drømte om moren sin.

På en eller annen måte visste han at han drømte, men magen knøt seg av redsel likevel idet han krysset den velkjente plenen bak Shanes hytte og gikk sakte bortover til han så en blek arm som hang slapt fra hengekøyen. Slik den hang fra senga hennes den gangen han var tolv år gammel.

I drømmen begynte deretter hånden å bevege seg. Håndleddet vred seg og fingrene danset som om hun beveget dem til musikk. Ilya smilte og gikk fortere.

«Mamma», sa han da han kom frem til henne. Av en eller annen grunn sa han det på engelsk. Irina Rozanova smilte til ham fra hengekøyen – den han og Shane hadde hengt opp sammen i fjor sommer – og så ung, vakker og helt avslappet ut. Hun sa ingenting, bare smilte og tok hånden hans.

«Shane er inne i huset», sa Ilya. «Jeg vil at du skal møte ham.»

Hun smilte enda bredere, men forble taus. Ilya så mot huset og fikk øye på omrisset av kjæresten i kjøkkenvinduet. Ilya vinket til ham, og Shane beveget seg bort fra vinduet. Bra. Da var han her snart.

Ilya hvilte blikket på moren mens han ventet, vel vitende om at dette ikke ville vare. Han kom til å våkne, og hun kom til å forsvinne. Men likevel ville han at hun skulle møte Shane.

Shane tok seg jævla god tid. Da Ilya snudde seg mot huset igjen, var det ingen der, og han begynte å få panikk.

Irina klappet ham på hånden. Hun smilte fortsatt, men det så anstrengt ut. Huden hennes var grålig.

«Nei», sa Ilya. «Vent. Han kommer snart.»

En irriterende fugl begynte å kvitre høyt like ved, og Ilya klemte morens hånd hardere. «Bare … vent. Ikke gå.»

Alt løste seg opp. Fuglen ble til lyden av vekkerklokka, og Ilya befant seg i Shanes seng i Montreal.

Han snerret mot telefonen mens han slo av vekkerklokka, så knep han øynene igjen og prøvde å hente tilbake drømmen.

Den var borte.

Han strakte ut hånden og lette etter Shane, men hans del av senga var tom. Og kald.

Herregud, hvor lenge hadde Shane vært våken?

Det var første dag av hockeyleirene den sommeren, så Ilya burde ikke være overrasket over at Shane begynte tidlig. Han tenkte at han burde stå opp og finne ham.

Han rullet seg over på ryggen og slapp pusten høyt i et forsøk på å kvitte seg med de kaotiske følelsene som drømmene alltid utløste i ham. Gleden over å se moren igjen, sorgen når han skjønte at det ikke var ekte og frustrasjonen over at Shane ikke forflyttet seg fort nok. Over at han ikke brydde seg nok. Det var hovedsakelig den siste følelsen Ilya måtte riste av seg, for den var latterlig. Shane brydde seg. Shane brydde seg så mye at han hadde foreslått å kalle opp stiftelsen deres etter Ilyas mor.

Han slengte på seg en joggebukse og gikk ut på kjøkkenet. Shane satt ved kjøkkenbordet, allerede iført en pikéskjorte med leirlogoen på. Han studerte skjermen på laptopen sin gjennom brillene.

«God morgen», sa Ilya.

«Hei», sa Shane uten å se bort fra skjermen. «Går bare gjennom helseskjemaene til barna. Det er så mye forskjellig. Et par av dem er allergiske mot egg.»

«Da skal vi ikke kaste egg på dem.»

«Dette er alvorlig! Tenk om noe går galt?»

«Ingenting gikk galt i fjor.»

«Jeg vet det, men det kan skje likevel.»

Ilya krysset rommet og stanset rett bak ham. Han la hendene på Shanes skuldre og klemte forsiktig. «Det skjer nok at noen blir syke eller skader seg. Men det kommer til å gå bra. Det er hockey. Og barn.»

Han lot fingrene gli gjennom de lange lokkene bak på hodet til Shane. Ilya likte at håret var langt. Han syntes det passet til Shanes forvandling når de var alene ved innsjøen – avslappet og litt lekent.

Shane gned seg i øynene under brillene. «Jeg vil ikke at denne uken skal bli en katastrofe.»

«Du bekymrer deg for mye.»

«Lett for deg å si», mumlet Shane. «Moren din har ikke sendt meldinger hele uken med stressende detaljer om den jævla leiren.»

Ilyas hender falt ned langs sidene. «Nei», sa han stille. «Hun har ikke det.»

Det var tidlig, og Shane hadde nok knapt sovet og var enda mer anspent enn vanlig, så Ilya bestemte seg for å la den ufølsomme kommentaren passere. Han visste at Shane ikke mente noe med det. Han visste også at han ikke kunne være sint på ham fordi han aldri løp ut for å møte moren i drømmene han til stadighet hadde.

Ilya lagde kaffe i stedet, for det virket ikke som Shane hadde gjort det ennå.

«Hvor er Yuna?» spurte Ilya da han plutselig la merke til at hun ikke var på kjøkkenet. Hun bodde hos dem den uken leiren varte. Shanes far, David, var hjemme i Ottawa og jobbet.

Shane pustet irritert ut. «Hun dro til ishallen for omtrent førti minutter siden.»

Etter hvert som Ilya hadde blitt bedre kjent med Shanes foreldre, hadde han blitt overrasket over at Shane var familiens unnasluntrer. Shane, som var det mest målbevisste og pliktoppfyllende mennesket Ilya noen gang hadde møtt. «Og hvor mange ganger har hun meldt deg siden det?»

«Altfor mange. Det kommer visst et lokalt nyhetsteam i ettermiddag. De er franske, så jeg skal snakke med dem.»

«Ok.»

«Jeg vet det er irriterende at de kommer den første dagen, men …»

«Går bra.»

Shane snudde seg i stolen for å se på Ilya. «Tror du vi er klare?»

«Jeg vet ikke», sa Ilya mildt. «Vi har bare åtte profesjonelle hockeyspillere som trenere her. Tror du det holder for å lære noen barn å spille ishockey?»

«Jeg er bare …» Det Shane skulle si forsvant i et frustrert sukk.

Ilya tok tak i ryggen på Shanes stol og dro ham bort fra bordet og laptopen. Han satte seg på huk foran ham og hvilte de korslagte armene på knærne hans. «Du er bare deg selv.»

Ilya gledet seg til leirene. Han hadde satt pris på dem i fjor, men ikke at Shane gikk så raskt tilbake til sitt vanlige, pertentlige jeg. De kunne ha tilbrakt disse ukene på hytta, ledd sammen på kjøkkenet, dukket hverandre under i innsjøen og hatt langsom, deilig sex et trygt sted hvor de var alene. Ilya kunne ha sittet på brygga der nå og latt føttene dingle i det kjølige vannet med hodet til Shane i fanget.

Men disse leirene var viktige for begge to. De skulle samle inn penger til organisasjoner og tiltak som hjalp mennesker med psykiske lidelser. Mennesker som slet på samme måte Ilyas mor hadde gjort.

Shane hadde fortsatt et bekymret uttrykk i øynene, men stemmen var myk da han sa: «Tenk om noen finner ut om oss?»

«Vi er flinke til å verne om dette her», sa Ilya. «Vi har gjort det i årevis. Og vi gjorde det i fjor.»

«Så vidt! Ryan Price kom faen meg inn mens vi kysset! Tenk om det skjer igjen?»

Ilya gliste. «Er jeg så uimotståelig?»

Shane sparket Ilya forsiktig i ankelen. «Liksom. Det er deg jeg er bekymret for.»

«Jeg skal prøve å styre meg.»

Shane lekte med en krøll nær Ilyas øre. «Ingen kyssing», sa han strengt. «Ikke engang bak lukkede dører, greit? Ikke før vi kommer hjem.»

«Ja, ikke noe problem. Jeg liker deg ikke noe særlig uansett.» Ordene mistet sin kraft fordi Ilya la kinnet mot Shanes håndflate.

«Jeg er bekymret for Hayden også», sa Shane.

«For at han kysser deg?»

«Nei! For at han avslører oss, mener jeg.»

Ilya slapp pusten ut. «Mulig. Han er ikke smart.»

Hayden Pike var Shanes lagkamerat, og av grunner Ilya fortsatt ikke forsto, var han også et av de få menneskene på jorden som visste sannheten om Shane og Ilyas forhold. Og han var en av trenerne på leiren, til tross for Ilyas protester om at han ikke var trenermateriale.

Shane dro hardt i krøllen han satt og lekte med. «Han er bestevennen min.»

«Jeg trodde jeg var bestevennen din.»

«Hayden er den av bestevennene mine som jeg ikke kysser», presiserte Shane.

«Synd for Hayden.» Ilya reiste seg, stoppet opp for å gi Shane et raskt kyss og gikk bort til kaffetrakteren. Han fylte to kopper med svart kaffe, satte den ene på bordet ved siden av Shanes laptop, helte fløte og sukker i koppen sin. Shane fulgte et nøye tilpasset kosthold for å prestere best mulig, så alt av meieriprodukter og sukker i huset var Ilyas.

«Takk», mumlet Shane omtrent ett minutt etter at Ilya ga ham kaffen. Nå så han på telefonen sin.

«Yuna igjen?»

«Ja.»

«Må vi dra?»

«Nei. Det går bra. Kos deg med kaffen din.» Shane reiste seg og snudde seg mot Ilya. «Sov du godt?»

«Greit», løy Ilya. «Sikkert bedre enn deg.»

«Antagelig.» Shane tok av seg lesebrillene og lot blikket gli over Ilyas kropp. «Du er urettferdig kjekk om morgenen, vet du det?»

Ilya gliste. «Si det på russisk.»

Shane konsentrerte seg og rynket nesen. «Ehm … ty ochen’ krasiv?»

Ilyas hjerte hoppet over et slag slik det alltid gjorde når Shane prøvde seg på russisk. «Nært nok.»

«Nei. Fortell meg hvordan jeg kunne sagt det bedre», insisterte Shane.

I stedet kysset Ilya ham sakte og dovent mens Shanes håndflater gled over den bare brystkassen hans.

«Du må kle på deg», mumlet Shane. «Og spise noe.»

«Jeg stikker innom McDonald’s på veien.»

«Ekkelt.» Shane tok et skritt tilbake og hentet kaffen sin fra bordet. «Jeg mener alvor med å ikke kysse i dag. Ikke vær sexy.»

«Umulig.»

«Du skjønner hva jeg mener. Ingen innuendoer.»

«Innu-hvafornoe? Er det en sexgreie?»

«Ingen flørting. Ikke prøv på å få meg kåt eller noe. Vær profesjonell.»

Ilya tok et skritt nærmere. «Jeg trenger ikke å prøve for å få deg kåt, moy lyubimyy.»

Shane skilte leppene og skiftet så vidt stilling. Så blunket han og sa: «Det. Akkurat det. Ikke gjør noe sånt i dag.»

Ilya lot fingertuppen gli nedover Shanes kinn. «Hvorfor ikke? Blir du skikkelig kåt?»

«Nei. Og hvis jeg ser deg spise en av de motbydelige sandwichene til frokost, vil jeg aldri kysse deg igjen.»

Ilya lo. «Da er det best jeg spiser to. For å være på den sikre siden.»

«Velkommen til Camp Rozanov», kunngjorde Ilya.

«Buuu», sa Wyatt Hayes, og barna lo.

«Er det ikke det det heter?» spurte Ilya uskyldig. «Jeg trodde vi var enige om det.»

Shane kunne bare riste på hodet og presset leppene hardt sammen for å skjule et smil.

«Det er Game Changers hockeyleir!» ropte et av barna.

«Uff. Dårlig. Camp Rozanov er bedre. Jeg heter Ilya, og dette er vennen min, Shane.»

«Hei», sa Shane.

«Alle vet at Shane og jeg liker hverandre kjempegodt og alltid kommer overens», sa Ilya. Barna lo igjen. Noen ropte ut i protest. «Men i tilfelle vi blir … uenige … har vi tatt med oss flere venner for å hjelpe til. Trenerne for målvaktene er Wyatt Hayes som spiller sammen med meg på favorittlaget deres, Ottawa Centaurs.»

Noen av barna var modige nok til å bue.

«Denne uken er vi alle på samme lag», sa Wyatt og gliste. «Spar buingen til vinteren.»

«Og Leah Campbell, som har flere medaljer og priser enn noen andre her, tror jeg.»

«To flere», sa Leah muntert. «Hvis noen holder telling.»

Ilya banket kølla i isen som applaus, og barna og de andre trenerne gjorde det samme. «Trenerne for backene er Ryan Price, den veldig høye og kjekke mannen der borte …»

«Eh, hei», sa Ryan lavt og fiklet med skøytene sine.

«… og J.J. Boiziau, den høye, ganske kjekke mannen ved siden av ham.»

«Pass deg, Rozanov», sa J.J., og Shane visste at det ikke bare var kødd. J.J. var en av Shanes assisterende kapteiner og nærmeste venner, og han var ikke imponert da han fant ut at Shane og Ilya var venner. Han var stort sett ferdig med det, men i likhet med Hayden hadde han aldri helt fått sansen for Ilya. Shane var definitivt ikke klar for å fortelle J.J. at han og Ilya var mer enn venner. Ikke ennå.

Til tross for Ilyas spøkende tone var J.J. unektelig kjekk, selv om han og Ryan Price var så forskjellige som det gikk an å bli, både i utseende og væremåte. Ryan var blek med nervøse nøttebrune øyne, rødt hår og et skjegg som var mer velstelt nå enn det pleide å være. Han led også av angst, noe som var en av grunnene til at han la opp tidlig, som trettiénåring. Med sine 198 centimeter var J.J. nesten like høy og bred som Ryan, men han var mørkhudet, hadde kort hår, Québec-fransk aksent med et snev av haitisk-kreolsk tonefall fra foreldrene sine – og svært høy selvtillit.

Den andre store forskjellen mellom dem var at Ryan Price visste om Shane og Ilyas hemmelighet. Han tok dem på fersken i å kysse på slutten av leirens første dag i fjor. Shane kjente ham fremdeles nesten ikke, for han var for flau til å se Ryan i øynene. Men Ryan var homofil selv og ikke typen som pratet mye. Så vidt Shane kunne bedømme, hadde han holdt på hemmeligheten.

«Og for løperne», fortsatte Ilya etter at barna hadde sluttet å kjefte på ham, «er det meg og Shane samt Max Riley, som dere kjenner fra Team Canada. Og som Leahs ektemann.»

Shane ble glad for den entusiastiske køllebankingen for Max. Shane gikk raskt med på å invitere ham som trener da Ilya foreslo det. De siste par årene hadde Max vært en del i medias søkelys etter å ha kommet ut som transperson. Han hadde spilt for Team Canada sammen med kona i årevis, blant annet i to OL, men sto uten lag etter at han kom ut. Han var en frittalende forkjemper for transpersoners rettigheter i idretten, og Shane var glad for at både han og Leah var en del av staben. Ikke bare fordi de var aktivister, men fordi de begge var eventyrlige hockeyspillere.

«Og så Hayden Pike», sa Ilya raskt. «Ok! La oss sette i gang.»

Ilya kunne imidlertid ikke nekte for at Shane var en ganske elendig trener. Men elendig på en bedårende måte.

«Ok», mumlet Shane til gruppen med førti unge hockeyspillere. «Så, dere starter på mållinjen og mottar en pasning når dere når blålinjen. Altså, det kommer et signal fra fløyta, og så går dere. Og pucken kommer fra nestemann i køen. Nei. Vent. Den kommer fra nestemann i køen, men i motsatt hjørne. Hm … det er to grupper. En i hvert hjørne, og, eh …»

Ilya følte det som han på et eller annet vis hadde spasert rett inn i et av Shanes mareritt. Som om han måtte holde foredrag om et emne han ikke visste noen ting om.

J.J. la nok også merke til forvirringen og panikken i barnas ansikter, så han tok over. Mens han forklarte den ganske enkle øvelsen med munter, rungende stemme, trakk Shane seg tilbake og stilte seg ved siden av Ilya.

«Veldig bra jobbet, trener Shane», ertet Ilya.

«Jeg får det ikke til», sa Shane.

«Nei, men resten av oss er flinke, så null problem.»

Det var sant. Til og med Ryan Price, som var et av de mest sjenerte og sosialt klønete menneskene Ilya noen gang hadde møtt, var usedvanlig flink med barn.

«Men det er egentlig jeg som skal ha ansvaret», sa Shane misfornøyd.

«Du skal ha ansvaret for laget ditt også, men vi vet alle at det egentlig er J.J. som er Montreals kaptein.»

Shane dultet ham i siden med enden av kølla si. «Jeg er en fantastisk kaptein.»

«Jeg vet det, elskling.»

Shane dultet til ham igjen, hardere denne gangen. «Kutt ut.»

De begynte på øvelsen, og Ilya så på mens barna tok imot pasninger og gikk rundt kjegler med pucken. Alle så ut til å forstå hva de skulle gjøre, så J.J. hadde gjort en god jobb. Ilya kastet et blikk mot den andre enden av rinken, der Wyatt Hayes og Leah Campbell jobbet med seks unge målvakter. Max hjalp også til med presise skudd mot målvaktene. Det kom mye latter og gledesrop fra den sonen.

«Dette går bra», sa Ilya.

«Tror du det?»

«Ja. Barna har det gøy. Trenerne er flinke. Og jeg tror nummer tjueto er forelsket i meg.» Han nikket i retning av ei jente som sperret øynene opp bak masken og skyndte seg å se bort.

Shane fnøs. «Hvem er det som ikke er forelsket i deg?»

«Hayden.» Ilya nølte, som om han var i dype tanker.

«Hvis ikke …»

«Vent litt», sa Shane. Så gikk han bort til en gutt som akkurat var ferdig med øvelsen. Han bøyde seg ned for å snakke med ham og begynte å vise noe med vinkelen på køllebladet. Ilya følte mange ting på en gang, både av treningsbuksen som strammet seg rundt Shanes lårmuskler og av varmen som spredte seg i brystet hver gang han så Shane sammen med barn.

«Skal du faktisk trene dem, eller er du her bare for å sende Shane forelskede blikk?»

Ilya blunket og flyttet blikket bort fra kjæresten for å se ned på Hayden Pike. «Er det egentlig noen grunn til at du er her?»

Hayden dunket på skyggen til Montreal Voyageurs Stanley Cup Champions-capsen sin. «Er kommet for å representere vinnerlaget, kompis.»

Vel. Ilya kunne ikke si noe imot det. Laget hans kom ikke til å vinne noen titler med det første. Han noterte seg at i morgen skulle han ha på seg Shanes helt makne caps, for det ville få Hayden til å se rødt. Så sa han: «Du leder den neste pasningsøvelsen. Du er god til å passe.»

Haydens øyne smalnet som om han analyserte det Ilya sa og lette etter en fornærmelse. Til slutt sa han, om enn litt forsiktig: «Jeg er god til å passe. Jeg har flest assists på Montreal.»

«Jeg vet det. Det er derfor jeg sa det.»

«Ok, da.»

«Ok.»

Hayden gransket ham litt til før han nikket og gikk videre. Ilya hadde ikke tenkt på hvor gøy det kunne være å forvirre Hayden med komplimenter. Det måtte han gjøre oftere.

Ilya kunne ikke la være å legge merke til at reporteren Shane snakket med var veldig … kjekk. Ilya prøvde å konsentrere seg om barna han trente, men blikket gled stadig tilbake mot Shane rett bak glasset i det ene hjørnet. Selv herfra kunne Ilya se det flørtende smilet mannen ga Shane.

Eller kanskje det bare var et vanlig smil og Ilya bare var tåpelig.

«Herr Rozanov?»

Han trakk oppmerksomheten vekk fra kjæresten og den kjekke fremmede og så ned på jenta foran seg.

«Ilya», rettet han henne varmt. «Er det noe i veien, Chloe?»

«Nei. Jeg bare, hm …» Hun så ned på skøytene sine og skrapte nervøst med dem.

Ilya satte seg på huk. «Ja?»

«Jeg bommer på backhand-pasningene hele tiden. Ikke bare på øvingene, men hele tiden, liksom. Vet du hva jeg gjør feil?»

Ilya smilte. «Vi skal prøve noen og se hva som er problemet.» Han brukte de neste femten minuttene på å passe til Chloe og å korrigere plasseringen av kølla hennes når hun tok imot dem. Da de var ferdige, strålte hun stolt mens hun med letthet tok imot en rekke uavbrutte pasninger fra ham. Ilya hadde nesten ikke sett i Shanes retning.

Da Chloe gikk bort til gruppen som J.J. hadde kalt til midtsonen, kastet Ilya et blikk bort og så den kjekke mannen le av noe sammen med Shane. Og så la den jævelen hånden på armen hans.

Ilya hadde ingen gode grunner til å gå nedover isen med en av puckene og fyre den av mot glasset bak hodet til Shane, men han gjorde det likevel. Han hørte at Shane skrek, og Ilya lo da han spant rundt med øyne som lynte av sinne.

«Drittsekk!» ropte Shane.

Ilya gestikulerte med kølla mot barna på isen og ristet på hodet. «Språkbruk, Hollander.»

Resten av dagen lå det en anspent stemning mellom dem. Ilya fikk ikke engang sagt unnskyld, for Shane ville ikke snakke med ham. Ikke at han hadde lyst til å si unnskyld, men han ville bare ikke at Shane skulle være sur lenger. Han hadde heller ikke lyst til å kjenne på den flaue følelsen over å ha gjort noe slikt. Det var umodent, smålig og uprofesjonelt. Men han ville ikke be om unnskyldning.

På slutten av dagen hadde de en slags oppsummering med Yuna på rommet de alle brukte som kontor. Shane så ikke engang på Ilya under hele samtalen. Da Yuna gikk, gjorde Ilya seg klar for Shanes raseri.

Stormen startet med at Shane raslet høylytt med papirene uten grunn. Så krysset han armene, sukket irritert og stirret i veggen overfor Ilya.

Ilya taklet det ikke. Det hadde vært bedre om Shane fikk ut alt raseriet, så de kunne gå videre. Heldigvis var han ekspert på å få Shane til å gi utløp for raseri.

«Hva er det?» spurte Ilya.

Shane snudde seg mot ham med gnistrende øyne. «Problemet er at jeg prøver å drive en leir med en jævla småunge.»

«Handler dette om puck-greia?» spurte Ilya uskyldig.

«Det handler om at du alltid må få meg til å se ut som en idiot!»

«Kom igjen.»

«Hvorfor gjorde du det? Fordi Laurent er kjekk?»

«Laurent.» Ilya tok et triumferende skritt mot ham. «Så du er tiltrukket av ham.»

«Hva? Nei. Jeg mener, ja. Han er fin å se på, men …»

«Og han likte å se på deg.»

Shane tok en pause der, og kinnene rødmet slik Ilya vanligvis elsket. Han var ikke like begeistret for det nå. «Særlig», sa Shane. «Du var ikke der engang.»

«Jeg fikk det med meg.»

Shane var bare noen centimeter fra ham nå, med hodet litt tilbake slik at han kunne se rett på Ilya til tross for høydeforskjellen. «Jeg fikk nesten hjerteinfarkt av den dumme pucken, og hvorfor? Fordi du trodde at jeg flørtet?»

Ilya fnøs. «Du vet ikke hvordan man flørter.»

Shane ble faretruende smal i blikket. «Ilya.»

Ilya så bort. «Jeg var kanskje sjalu.»

«Fortsett.»

«Jeg … Det var dumt, ok? Jeg er ikke stolt.»

Da han vendte blikket tilbake mot Shane, oppdaget han at han smilte til ham, men ikke på en hyggelig måte. Mer på en triumferende, selvgod måte. «Hva trodde du egentlig kom til å skje?»

Ilya trakk på skuldrene. «Kanskje du kom til å synes at han var hyggelig. Kjekk. Ikke en rivaliserende hockeyspiller.» Han var livredd for at Shane en dag ville finne ut at han kunne være sammen med noen som ikke var en mørk hemmelighet. At det kunne være enkelt å elske noen.

Shane pustet høylytt ut og var tydelig frustrert. «Jeg har prøvd hele dagen å ikke …» Øynene hans skjøt mot døra som sto på gløtt, antagelig fordi han skjønte hvor høyt han snakket. Han senket stemmen til han nesten hvisket. «Å ikke la det være altfor åpenlyst hvor jævla forelsket jeg er i deg.»

«Shane …»

«Nei. Hold kjeft. Hvis du virkelig ikke skjønner at jeg ikke kommer til å dumpe deg for den første søte fyren som smiler til meg, så vet jeg ikke engang hva vi driver med, Ilya.»

«Jeg er lei for det», sa Ilya, for plutselig var han faktisk det. «Var en rar dag. Jeg var kanskje bare …» Han sukket. «Unnskyld.»

Shane la hånden på Ilyas bryst. «Jeg er din. Det vet du.»

«Jeg vet.» Ilya tok seg i å bøye seg frem for et kyss og glemte helt hvor de var.

Han kom på det litt for sent.

«Å, herregud», lød en stemme fra døråpningen. «Ikke nå igjen.»

Ryan Price fylte døråpningen med den digre kroppen sin og så vettskremt ut.

«Vi gjorde ikke noe!» sa Shane raskt. «Vi bare snakket.»

Ryan kikket fra den ene til den andre, noe som ikke var spesielt vanskelig, siden de praktisk talt satt klistret sammen. «Ok.»

Ilya tok et skritt tilbake og sa veldig rolig: «Kan vi hjelpe deg med noe?»

«Eh, nyhetsfolkene pakker sammen og vil snakke med dere. Jeg traff på dem på vei ut.»

«Takk.» Shane hørtes ut som han hadde lyst til å dø. «Vi kommer straks.»

Ryan nikket igjen. «Greit. Vel. Ses i morgen.» Han forsvant før verken Shane eller Ilya rakk å svare.

«Jeg liker ham», sa Ilya.

«Jeg også. Og jeg liker at han klarer å holde på en hemmelighet.»

«Ja. Kanskje vi kan gå ut denne uken med ham og Fabian.»

«Hva, som en dobbeldate?»

«Jepp. Hvorfor ikke?» Hayden Pike og kona hans, Jackie, hadde vært på besøk hos dem noen ganger. Og de hadde vært hjemme hos familien Pike én gang. Det var gøy, siden Ilya kunne leke med de fire fantastiske barna deres og overse Hayden. Men de hadde aldri hengt med andre skeive par. Ikke noen som visste om forholdet deres. Ilya tenkte at det kunne vært … kult.

Shane rynket ansiktet på en søt måte, og Ilya skjønte at han prøvde å komme på en grunn til å protestere, men til slutt smilte han og sa: «Wow. Det kunne vi faktisk gjort, ikke sant?»

Ilya smilte tilbake. «Det kunne vi.»

Shane slapp pusten tungt ut. «Ok. Jeg går og snakker med Laurent.»

«Er han også invitert? Skal vi bryte regelen din om å ikke ha trekant?»

Shane var allerede på vei ut døra og viste Ilya fingeren med den ene hånden bak ryggen.

«Hva er det med ham?» spurte Yuna.

Ilya tittet mot kjøkkenbordet, der Shane så oppgitt ut i luften og dekket nedre del av ansiktet med de foldede hendene sine.

«Ser normalt ut, synes jeg», sa Ilya tørt. Han strødde blåbær over salaten han hadde lagd som tilbehør til kyllingen Yuna stekte til middag.

«Shane, hva er i veien?» spurte Yuna.

Shane slapp pusten sakte ut, lot hendene synke og sa: «Ingenting. Jeg bare spiller av hele dagen om igjen inni hodet. Jeg fatter ikke at Ryan fersket oss igjen.»

Yuna snudde seg bort fra kyllingbrystene hun hadde sjekket. «Seriøst, gutter?»

«Vi gjorde ikke noe!» presiserte Shane.

«Shane skulle til å gjøre det», sa Ilya.

«Det skulle jeg ikke.»

«Du skulle til å kysse meg.»

«Du skulle til å kysse meg.»

«Ok. Nok nå», sa Yuna. «Det er ikke noe stort problem, vel? Ryan er homofil, så det må jo være …» Hun viftet den ene hånden i været mens hun lette etter de riktige ordene. «Greit for ham.»

«Han så forferdet ut», sa Shane.

«Går fint», sa Ilya rolig. «Han har visst det i et år og har ikke sagt det til noen. Hvor er geitosten?»

«Jeg vet det, men det er flaut. Og uprofesjonelt. Nå har den stakkars fyren byrden av å holde på en ganske stor hemmelighet», sa Shane. «Dropp osten på min salat, ok?»

«Jeg vet det.»

«Jeg liker Ryan», sa Yuna. «Han er en stor godgutt.»

«Ja», nikket Ilya. «Vi skal kanskje spørre ham og kjæresten om en dobbeldate.»

Yuna la hendene sine på Ilyas skuldre og klemte dem. «Den høres fint ut.»

Ilya bet seg i leppen for å la være å smile. Han likte virkelig familien til Shane.

«Tror dere ikke at dere kan fortelle resten av staben om forholdet deres?» spurte Yuna og snudde seg mot kyllingen igjen. Det spørsmålet hadde Ilya stilt seg ofte. Han konsentrerte seg om å hente geitosten ut av kjøleskapet og lot Shane svare.

«Ikke ennå», sa Shane. «Det kunne vært trygt å si det til Leah og Max, tror jeg. Men vi kjenner dem ikke så godt, så jeg ser egentlig ikke poenget med å fortelle dem det, skjønner du?»

«Kanskje vi kunne fortalt det til Wyatt», sa Ilya.

«Tror du?» spurte Shane. Så ristet han på hodet. «Jeg vil ikke at målvakten din skal vite det. Det blir for rart.»

«Hayden vet det», påpekte Yuna. «Hvorfor kan ikke lagkameraten til Ilya vite det?»

«Hayden er min beste venn og den eneste av lagkameratene mine som vet noe. Jeg kommer faen meg ikke til å fortelle det til J.J.»

«Kan jeg fortelle ham det?» spurte Ilya.

«Ikke kødd med det engang.» Shane sukket. «Jeg er kjempeglad i J.J., og han har virkelig støttet meg i at jeg er homofil, men han er ikke klar for å høre om oss. Tro meg.»

«Vel, det var ikke jeg heller», sa Yuna. «Men jeg kom da over det.»

«J.J. er ikke moren min.»

«Nei», sa Yuna. «Moren din er hun som lager middag etter en lang dag mens du sitter på rumpa og surmuler. Kom og hjelp til.»

«Jeg hjelper til.» Ilya klarte ikke å la være å påpeke det.

«Jeg vet det.» Yuna klappet ham på kinnet. «Det er derfor du er yndlingssønnen min.»

Ilya sendte Shane et bredt smil. Han prøvde å se irritert ut, men det gikk ganske dårlig, siden han var blitt myk i blikket.

Senere satt de rundt bordet og skålte i vann for en vellykket første dag av leiren. De spiste den sunne middagen som var godkjent av Shane og snakket om ishockey, stiftelsen, forslag til innredning hos Shane og planene for resten av sommeren. Som alltid føltes det både fantastisk og surrealistisk på samme tid for Ilya. Han hadde aldri regnet med å få oppleve noe så hjemmekoselig. Ikke med noen. Han hadde aldri regnet med å bli del av en familie og ha foreldre igjen.

Han ville gjort hva som helst for å beskytte det, men var hele tiden redd for at han ikke ville klare det når det virkelig telte. For den dagen nærmet seg.

Shane tilbød seg å rydde opp etter middagen som gjengjeld for at han hadde sluntret unna forberedelsene. Yuna insisterte på å hjelpe til. Det betydde nok at hun ville snakke med Shane, så Ilya gikk ut på terrassen på baksiden.

Han lente seg mot rekkverket og stirret opp på himmelen, der stjernene så vidt var synlige på grunn av all lysforurensningen fra byen. Ikke i nærheten av slik det var på hytta til Shane.

«Jeg tror du ville likt det vi gjorde i dag.» Ilya snakket stille på russisk mot himmelen. «Jeg håper du er stolt.»

Han snakket bare med én av foreldrene sine, selv om begge var døde nå. Morens død var plutselig og opprivende. Faren forsvant gradvis på grunn av Alzheimers sykdom, og Ilya hadde fremdeles ikke fått sortert i følelsene sine rundt tapet av mannen som aldri sa et vennlig ord til ham. Eller til Ilyas fantastiske mor.

Harris, en venn av Ilya hjemme i Ottawa, sverget på at det bodde et spøkelse i huset til foreldrene sine. En grandonkel eller noe sånt. Ilya visste ikke om han trodde på spøkelser, men han holdt fast ved tanken om at moren på et vis var med ham i ånden. Han trengte å tro på det.

«Hei», sa Shane lavt bak ham. «Mamma har lagt seg.»

Ilya snudde seg mot ham. Da de kom hjem, hadde han skiftet til sweatshorts og Voyageurs-T-skjorte. Han var barbeint, og det bustete håret sto til alle kanter. Ilya slo ut armene med en gang, og Shane nærmest falt inn i dem, hvilte pannen på Ilyas skulder og pustet tungt ut.

«Jeg er helt utslitt», sa Shane. «Vi går og legger oss, ok?»

«Greit.»

Men Shane flyttet ikke på seg. Han la de sterke armene sine rundt livet til Ilya og holdt ham mens pusten gikk rolig mot halsen hans. Ilya vugget dem litt, forsiktig fra side til side, og nøt stillheten. Han lukket øynene og tenkte på hvor godt det føltes å være sammen med Shane alene i mørket og prøvde å ikke ønske at det kunne vært slik i dagslys også.

